MIHAEL TOROŠ

1884-1963

Sveta Gora, 28 januar 2013

Apostolski administrator dr. Mihael Toroš je bil rojen 12 avg 1884 v Medani in je umrl 29 dec 1963 na Kapeli pri Novi Gorici, k večnemu počitku pa je bil položen 31 decembra 1963 v baziliki Kraljice Svetogorske, v grobnico poleg goriškega nadškofa Frančiška Sedeja.

Osnovno šolo je obiskoval v Medani, gimnazijo in bogoslovje pa v Gorici, kjer je bil leta 1909 ordiniran, kot kaplan je služboval v Dornberku in Braniku. Teološko znanje je nadgradil s študijem cerkvenega prava na Dunaju in v Rimu, kjer je bil leta 1921 promoviran in odlikovan z zlato spominsko medaljo.

Nato se je vrnil v Gorico in v letih 1921-1947 poučeval cerkveno pravo v goriškem bogoslovju in vmes opravljal različne druge cerkveno pravne službe v Gorici in Benetkah. Kot izreden poznavalec cerkvenega prava je bil strog in natančen, jasen in zahteven.

V letih 1931-47 je bil predsednik metropolitanskega sodišča v Gorici, decembra 1934 je bil imenovan za častnega kanonika goriškega stolnega kapitlja, 1935 za infuliranega prelata (s pravico do škofovske mitre), 1936 za apostolskega protonotarja, 1938 za škofovega svetovalca.

Leta 1947 je zaradi izrednih razmer bil imenovan za birmovalca v dekanatih Bovec, Kobarid, Tolmin, Cerkno, Idrija. Po povojni civilni ureditvi meja je bil apostolski upravitelj treh upravnih enot: Poreško-puljske škofije (1947-49), slovenskega dela Tržaško-koprske škofije (1955-61), slovenskega dela Goriške nadškofije (1948-63). Njegovi največji pridobitvi iz tega časa sta ustanovitev Malega semenišče in srednje verske šole v Vipavi (1952) in ustanovitev verskega lista Družina (1952).

Bil je velik bojevnik za vse naravne človeške pravice, za narodne pravice zlasti v času fašizma, za verske pravice zlasti v času komunizma. Z vso vnemo je ljubil svojo domovino in Cerkev. Pripravljal je duhovne obnove za duhovnike in spodbujal ljudske misijone. Branil je pravico vernikov do izpovedovanja svoje vere, branil pravico staršev do vzgoje otrok in spodbujal katehetsko delo.

Njegov najmočnejši adut pa je seveda bilo njegovo znanje in poznavanje civilnega in cerkvenega prava. Ob imenovanju za apostolskega upravitelja slovenskega dela goriške nadškofije leta 1948 je zapisal: »Službo upravitelja jugoslovanskega dela Goriške nadškofije sem sprejel le po daljšem obotavljanju … iz ljubezni do Boga in do drage goriške nadškofije, za katero sem poprej žrtvoval svoje najboljše moči kot profesor in cerkveni sodnik« (ŠAK, Okrožnica dr. Mihaela Toroša iz Poreča z dne 2. 4. 1948).

Razumljivo je, da je kot izredno razgledan in ugleden, priznan in uveljavljen pravnik čutil, da je še posebej pristojen in poklican za ureditev razmerja med tedanjimi cerkvenimi in novimi civilnimi oblastmi. Iz njegovih zapisov je razvidno, s kako velikim pričakovanjem se je loteval te naloge. V pastirskem pismu duhovnikom in vernikom goriške administrature piše: »V našem jugoslovanskem delu goriške nadškofije se sedaj polagajo temelji bodoči škofiji in se pripravlja teren za življenje katoliške Cerkve v tem delu naše socialistične domovine« (Pastirsko pismo z dne 27. 1. 1950).

Trdno prepričanje v možnost ustrezne ureditve odnosov med Cerkvijo in državo mu je narekovalo, da je tako pogumno ponujal roko tedanjim civilnim oblastem v upanju, da bodo njegovi predlogi sprejeti in dogovori spoštovani. Kako daleč je novi oblasti prihajal naproti in ji ponujal svojo roko, je razvidno tudi iz pastirskega pisma ob 200-letnici Goriške nadškofije, v katerem piše: »Kar se tiče naše države, je naš predsednik zvezne vlade FLRJ maršal Josip Broz – Tito nedavno izjavil: »Oblast ne misli posegati v dogme in kanone Cerkve ter ne namerava trgati duhovščine od Rima« (NŠAL 106, škatla 13). Toroševa izjava gotovo ni brez podlage, vprašujemo pa se lahko samo, čemu je dajal večjo težo: sporočiti ljudstvu, kaj pravi predsednik, ali morda sporočiti predsedniku, česa naj nikakor ne naredi!

Septembra 2006 se je v Rimu v vrsti simpozijev priredil tudi Torošev simpozij, predavanja pa so v zborniku izšla pri Mohorjevi družbi v Celju leta 2007. Iz obširnega gradiva petindvajsetih predavanj, zbranih v zborniku, je dovolj razvidno tudi to, kakšen je na Toroševo ponujeno roko bil odziv tedanjih civilnih oblasti: Pretežno izkoriščanje in izmikanje do te mere, da je po približno petih letih jalovih poskusov, kljub nekaterim bolj navideznim uspehom, obupal nad možnostjo ustrezne ureditve odnosov med Cerkvijo in državo in opustil to blago namero.

Letos se njegovega odhoda s tega sveta spominjamo na god nedolžnih otrok in tudi njemu veljajo besede današnjega psalma po berilu: »Ko bi ne bil Gospod z nami, ko so ljudje vstali zoper nas, tedaj bi nas žive požrli, ko se je vnela njih besnost proti nam!« (Ps 123,2-3). Med številnimi izreki, s katerimi lahko označimo njegovo delo, je prav gotovo tudi Kristusov izrek: »Glejte, pošiljam vas kakor ovce med volkove. Bodite torej previdni kakor kače in preprosti kakor golobje!« (Mt 10,16). Ni si težko predstavljati, koliko krat je apostolski administrator Toroš pred svojimi odločitvami tehtal med kačo in golobom! Naj nas njegov zgled tolaži in spodbuja tudi pri naših vsakdanjih trudih in naporih. Amen.